স্কুলে ফেরানোর দাবিতে আবারও পথে শিক্ষাকর্মীরা!

ওয়েব ডেস্ক : যোগ্য শিক্ষাকর্মীদের স্কুলে ফেরানোর দাবিতে আবারও পথে নামলেন শিক্ষাকর্মীরা (Education workers)। সোমবার সল্টলেকের করুণাময়ী (Karunamoyee) থেকে বিকাশভবন পর্যন্ত মিছিল করলেন তাঁরা। যোগ্য গ্রুপ সি (Group C), গ্রুপ ডি (Group D) অধিকার মঞ্চের পক্ষ থেকে এই মিছিলের আয়োজন করা হয়েছিল। তবে মিছিল শুরু হওয়ার পরেই সেই মিছিল পুলিশ আটকে দেয় বলেই জানা গিয়েছে।

জানা গিয়েছে, পুলিশের পক্ষ থেকে শিক্ষাকর্মীদের বলা হয়েছে, তাঁদের কাছে এমন মিছিলের অনুমতি নেই। সেই কারণেই তাঁদের মিছিলকে বিকাশ ভবন (Bikash Bhawan) পর্যন্ত যেতে দেওয়া হবে না। মিছিল আটকাতেই শিক্ষাকর্মীরা বিক্ষোভ দেখাতে শুরু করেন বলে জানা গিয়েছে। ধস্তাধস্তি হয় বলে খবর। জানা যাচ্ছে, যোগ্য গ্রুপ সি ও গ্রুপ ডি অধিকার মঞ্চের তরফ থেকে চাকরি ফেরাতে মুখ্যমন্ত্রী ও শিক্ষা মন্ত্রীর হস্তক্ষেপ চেয়ে এই মিছিল করেন শিক্ষা কর্মীরা।

আরও খবর : মতুয়াদের জন্য বিরাট বার্তা মমতার

আন্দোলনকারীদের তরফে দাবি করা হয়েছে, যোগ্য গ্রুপ সি ও গ্রুপ ডি শিক্ষা কর্মীদের চাকরি ফেরাতে অবিলম্বে মুখ্যমন্ত্রী মমতা বন্দ্যোপাধ্যায় (Mamata Banerjee) ও শিক্ষামন্ত্রী ব্রাত্য (Bratya Basu) বসুকে হস্তক্ষেপ করতে হবে। সঙ্গে নয় মাস ধরে বেতনহীন অবস্থায় থাকা যোগ্য গ্রুপ সি গ্রুপ ডি শিক্ষাকর্মীদের অবিলম্বে চাকরিতে পুনর্বহাল করে বেতন চালু করতে হবে।

আন্দোলনকারীরা আরও দাবি জানিয়েছেন, যোগ্য শিক্ষাকর্মীদেরও জীবন রয়েছে। তাঁদের বাড়িতে অসুস্থ মা-বাবা রয়েছেন। তাঁদেরকে আর কত দিন এইভাবে দিন কাটাতে হবে? প্রশ্ন তুলেছেন শিক্ষা কর্মীরা। সঙ্গে জানানো হয়েছে, অধিকার যোগ্য গ্রুপ সি ও গ্রুপ ডি শিক্ষাকর্মীদের ন্যায্য সম্মান ফিরিয়ে না দেওয়া পর্যন্ত আন্দোলন চালিয়ে যাওয়া হবে।